hu es en hu hu hu hu hu hu en hu hu fr hu hu es pt hu da hu hu hu hu hu hu hu hu hu hu hu hu hu hu hu es hu hu hu hu hu da hu hu hu en hu hu en hu hu en hu hu en hu hu hu en es en hu
Látnivalók, programok | Akácos Vendégház
Pogány völgy és hegy a Kőszegi-hegység ölelésében fekszik. Mindenképpen arra buzdítalak, hogy sétálj a felső úton, gyönyörködj a panorámában, nézz bele a völgybe, kicsit messzebb a szőlőültetvények vagy az Abért-tó felé, találd ki melyik falvak sejlenek a távolban, gyűjts szelídgesztenyét, hallgasd a természetet. Az alsó úton haladva sok-sok apró csodát találhatsz,  két boronafalú pincénk van, elhagyott kutakat nézhetsz meg, szőlősgazdákkal találkozhatsz, patakon sétálhatsz át,  s ha jól figyelsz, még Szalamandrák is keresztezhetik utadat. Frissítőt pedig az Enikő-forrás vizéből meríthetsz.
A Kőszegi-hegység egyik fő és kötelező látványossága az Írottkő kilátó (883m), az országhatár a kilátó közepén halad át, így annak fele Ausztriához, fele Magyarországhoz tartozik. Vendégházunktól több túristajelzésen el lehet indulni.  A táv oda-vissza 20-22 km, mely egy nap alatt kényelmesen teljesíthető.
Ha nálunk jársz, akkor Kőszeg óvárosát megnézni kötelezően ajánlott. Hosszú a lista.  Jurisics-vár, a csodálatos Főtér, a Hősök kapuja és a középkori házakkal büszkélkedő belváros, a régi templomok, műemlék házak, ódon kapualjak és sok sok apró csoda aminek felfedezése rád vár. Ha gyalog szeretnél besétálni a vendégházainktól a városba, túristaúton is megteheted. Erdőn áthaladsz, s 5 perc múlva már Kőszeg kertvárosban találod magad, s jó 35 perc múlva már az óvárosban sétálgathatsz. Az apartmanlakástól pedig 5 percnyire találod.
Becsületkassza Kőszegen és a környező falvakban
Már senki sem emlékszik rá, hogyan is kezdődött… Friss gyümölcsöket, virágokat, zöldségeket vásárolhatsz az utcán jártadban keltedben. Csak dobd be az ellenértéket a kihelyezett pekedlibe és már viheted is a friss árut. Nyáron és ősszel nálunk Pogányban is találhatsz termékeket kihelyezve, lekvárt, mustot, zöldségeket.
Ó-ház kilátó és a Hétforrás
A kilátóból gyönyörű a kilátás a városra, tiszta idő esetén ellátni a pozsonyi hegyekig, Ság és Somló tanúhegyekig, a Fertő-tóig, vagy akár a hósapkával borított Schneebergig is. S ha elmész a kilátóig, akkor térje le a híres forrásunkhoz.  Igyál mind a hét vezér vizéből.  „Ott amaz hét forrás kelleti tiszta vizét”. Vendégházainktól 3 km-re találhatod, a szinttel meg kell küzdened, de egy rövid délután alatt oda-vissza teljesítheted a távot.
Cák falu feletti  gesztenyésben található, régi időket idéző, mesebeli, zsúpfedeles pincesor. Vendégházainktól egy kb. 40 perces kényelmes sétával az erdőn vagy a réten át jelzett útvonalon hamar elérheted. A pincesor mellett a hordómosó-forrást is keresd fel, pihenj meg az itt kialakított pihenőben.
Kálvária templom és Trianoni kereszt
A szőlőhegyekkel körülvett, békés és gyönyörű környezetben, az osztrák határtól mindössze néhány méterre található. Vendégházainktól túristajelzéssel jelölt utakon át is elérhető. A Kálvária-templom mögött nem messze, az osztrák – magyar határon csodálatos panorámával található a Trianoni-kereszt.
Ha az Irottkő kilátót Bozsok felől közelíted meg, vagy csupán elkirándulnál tőlünk Bozsokra, mindenképpen ajánljuk, hogy tegyél egy sétát a vadászkastély kertjében is.
Kedvenc túra útvonalam a Kőszegi-hegység fő gerincén halad, útba ejtve a legszebb kilátó pontokat. Ha szeretsz túrázni, akkor ezt az útvonalat ne hagyd ki.  Vendégházunktól a sárga kereszt jelzésű úton menj fel a Vöröskereszt pihenőpontig, majd balra haladva a kék háromszöggel jelölt útvonalon,  a Kendig gerincen keresztül eljuthatsz Velembe,  Irottkőre vagy a Stájerházakhoz.
Grafit bánya barlangok a Szent vid kápolna alatt
Ha meglátogatod a Velem község fölött magasodó kápolnát (589m), akkor a kápolna alatti hegyoldalban grafitbarlangokat is könnyen felfedezheted. A barlangok falát megtapogatva valóban grafitporos lesz a kezed. 🙂 Szélesség: N 47° 21,191′ Hosszúság: E 16° 28,634′
Pinka szurdok-Halomsírok-Vas hegy pincéi
Vendégházainktól 20 km-re található Vas hegy. 10-12 km -es túra kicsi, de annál sokszínűbb túrát rejt, ezért nekem nagy kedvencem.  Érdemes autóval Felsőcsatárig elmenni, majd átváltani túracipőre. A túra a vadregényes Pinka-szurdoktól indul, érinti a kb. 200 db halomsírokat, szőlőbirtokokat, az egyedi homlokzatdíszítésű vaskeresztesi pincéket, felsőcsatári pincéket, Vasfüggöny múzeumot, és a Szűz Mária kápolnát a hegyen.
Kilátó a csömötei szőlőhegyen
Nemcsak a Kőszegi-hegység és Kőszeg felé indul túrautvonal házainktól, hanem a sárga sima jelzésen Kőszegdoroszlón keresztül haladva fel a doroszlói erdőn át a lukácsházi szőlőhegyi kilátóig vagy akár a gyöngyösfalui Holdéfényligetbe is elsétálhatsz jelzett túraútvonalon keresztül.
A kilátó a lombkoronaszintről ad kitekintést a dozmati víztározóra,  s  gyönyörű panorámát az egész Kőszegi-hegységre. Felfedezhetjük innen a Kendig gerincet, a Szent Vid Kápolnát, az Irottkő kilátó tornyát és sorolhatnám.  Kitűnő célpont kerékpározni szeretőknek, így különösen ajánlom ezt az útvonalat számukra. (Pogány-Bozsok-Bucsu-Dozmat)
Ha már kerékpározás, akkor legyen úticél Pogányból a Lékai vár!
Vendégházainktól kb. 12 km az útvonal hossza. A kőszegi csónakázótónál a Rőtivölgyi utcára kell rácsatlakozni, mely út kivisz a határátkelőig tartó új kerékpárútra. Az osztrák határt elhagyva a kiépített  kerékpárút végig a Gyöngyös patak mentén halad, mezőkön keresztül, egy-egy osztrák falun haladunk át, kis templomok mellett haladva egy festői kis erdőn át utunk végén hirtelen elénk bukkan a lékai vár festői képe! Próbáld ki!
Dizájn: NetCoffee.hu Adatvédelmi nyilatkozat 06-30/463-3186 akacosvendeghaz@gmail.com